Shoprite word ‘groener’ met sonkragopwekkingShoprite Kroonstad (Foto: Verskaf) Shoprite beoog om in die volgende vyf jaar sonkrag vir 25% van sy bedrywighede te gebruik. Luidens ŉ verklaring deur dié kleinhandelgroep uitgereik, het hy reeds tussen Februarie en September vanjaar 22 nuwe sonkrag-PV-terreine aangeskaf, wat sy sonkragkapasiteit meer as verdubbel het. Dit is in ooreenstemming met die groep se strategie om klimaatsverandering te beveg. Tesame met die sonpanele, beoog die groep om ook ’n aansienlike aantal sonkrag-aangedrewe verkoelde vragmotors en sleepwaens aan te skaf. Volgens Shoprite sal sy planne om sonkrag en ander hernubare krag te installeer, help om sy klimaatsveranderingdoelwitte en -teikens te verwesenlik, spesifiek om teen 2050 geen kweekhuisgas vry te stel nie. Checkers Fairbridge Mall (Foto: Verskaf( Sanjeev Raghubir, Shoprite se volhoubaarheidsbestuurder, sê Shoprite is van plan om sy indirekte kweekhuisgasvrystellings te verminder deur meer van hernubare energie gebruik te maak. Die groep wil ook voortdurend energiedoeltreffendheid verbeter om sy elektrisiteitskoste te bestuur, wat nou al byna R3 miljard per jaar beloop. Volgens die verklaring verteenwoordig die nuwe PV-sonkragstelsels tot 29 280 MWh sonkrag per jaar, wat ’n 138%-toename in sonkrag is. Hierdie uitset, gegenereer deur sonpanele wat oor die ekwivalent van 14 rugbyvelde versprei is, kan tot 2 674 huishoudings vir ’n jaar van krag voorsien en sodoende die druk op die nasionale kragnetwerk verlig. Die persele waar die nuwe sonpanele in werking gestel word, sluit Shoprite-winkels in Ficksburg, Bethlehem, Kroonstad, De Aar, Bronkhorstspruit, Brakpan, Vryburg, Delft, Worcester, Beaufort-Wes, die Paarl, Kraaifontein en Ondangwa in Namibië in. Checkers-winkels met nuwe sonkragstelsels sluit takke in Welkom, Virginia Circle, Zevenwacht, Stellenbosch, Protea Heights en Checkers Hypers in Sandown en Sun Valley in. Die groep het nou 41 PV-sonkragstelsels by twee verspreidingsentrums (Basson en Centurion), by 38 supermarkte in Suid-Afrika en Namibië, asook in ’n parkeerterrein by sy kantoor in die Wes-Kaap.